CELEX: 32018D1590
Language: sk
Date: 2018-10-19 00:00:00
Title: Rozhodnutie Komisie (EÚ) 2018/1590 z 19. októbra 2018, ktorým sa menia rozhodnutia 2012/481/EÚ, 2014/391/EÚ, 2014/763/EÚ a 2014/893/EÚ, pokiaľ ide o obdobie platnosti ekologických kritérií udeľovania environmentálnej značky EÚ určitým výrobkom, ako aj súvisiace požiadavky na posudzovanie a overovanie [oznámené pod číslom C(2018) 6805] (Text s významom pre EHP)

23.10.2018   
               
               
                  SK
               
               
                  Úradný vestník Európskej únie
               
               
                  L 264/24
               
            
         ROZHODNUTIE KOMISIE (EÚ) 2018/1590
         z 19. októbra 2018,
         ktorým sa menia rozhodnutia 2012/481/EÚ, 2014/391/EÚ, 2014/763/EÚ a 2014/893/EÚ, pokiaľ ide o obdobie platnosti ekologických kritérií udeľovania environmentálnej značky EÚ určitým výrobkom, ako aj súvisiace požiadavky na posudzovanie a overovanie
         
            
               [oznámené pod číslom C(2018) 6805]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 66/2010 z 25. novembra 2009 o environmentálnej značke EÚ (1), a najmä na jeho článok 8 ods. 2,
         po porade s Výborom Európskej únie pre environmentálne označovanie,
         keďže:
         
                     (1)
                  
                  
                     Platnosť ekologických kritérií na udeľovanie environmentálnej značky EÚ pre potlačený papier, ako aj súvisiacich požiadaviek na posudzovanie a overovanie stanovených v rozhodnutí Komisie 2012/481/EÚ (2) uplynie 31. decembra 2018.
                  
               
                     (2)
                  
                  
                     Platnosť ekologických kritérií na udeľovanie environmentálnej značky EÚ posteľným matracom, ako aj súvisiacich požiadaviek na posudzovanie a overovanie stanovených v rozhodnutí Komisie 2014/391/EÚ (3) uplynie 23. júna 2018.
                  
               
                     (3)
                  
                  
                     Platnosť ekologických kritérií na udeľovanie environmentálnej značky EÚ absorpčným hygienickým výrobkom, ako aj súvisiacich požiadaviek na posudzovanie a overovanie stanovených v rozhodnutí Komisie 2014/763/EÚ (4) uplynie 24. októbra 2018.
                  
               
                     (4)
                  
                  
                     Platnosť ekologických kritérií na udeľovanie environmentálnej značky EÚ zmývateľným kozmetickým výrobkom, ako aj súvisiacich požiadaviek na posudzovanie a overovanie stanovených v rozhodnutí Komisie 2014/893/EÚ (5) uplynie 9. decembra 2018.
                  
               
                     (5)
                  
                  
                     V súlade so závermi kontroly vhodnosti (REFIT) environmentálnej značky EÚ z 30. júna 2017 (6) Komisia spolu s Výborom EÚ pre environmentálne označovanie pred návrhom na predĺženie platnosti značky posúdila relevantnosť každej skupiny produktov. Toto posúdenie potvrdilo vhodnosť súčasných ekologických kritérií, ako aj súvisiacich požiadaviek na posudzovanie a overovanie stanovených v rozhodnutiach 2012/481/EÚ, 2014/391/EÚ, 2014/763/EÚ a 2014/893/EÚ. V posúdení sa okrem toho poukázalo na význam zachovania týchto skupín produktov v rámci environmentálnej značky EÚ, no v niektorých prípadoch sa odporučilo spojenie týchto skupín produktov s inými existujúcimi skupinami produktov s cieľom zlepšiť synergiu v jednotlivých skupinách produktov a zintenzívniť využívanie environmentálnej značky EÚ. Pri revízii by sa mala náležitá pozornosť venovať koherentnosti príslušných politík EÚ, právnych predpisov a vedeckých dôkazov.
                  
               
                     (6)
                  
                  
                     Výrobky z potlačeného papiera a spracované papierenské produkty sú veľmi úzko prepojené. Okrem toho prebieha proces revízie produktov z grafického papiera, ktorý je podkladom pre potlačený papier. Na zlepšenie synergie a intenzívnejšie využívanie environmentálnej značky EÚ pre tieto skupiny produktov by sa malo obdobie platnosti súčasných kritérií pre výrobky z potlačeného papiera zosúladiť s obdobím platnosti kritérií pre spracované papierenské výrobky, t. j. do 31. decembra 2020.
                  
               
                     (7)
                  
                  
                     Na intenzívnejšie využívanie environmentálnej značky EÚ pre posteľné matrace by sa malo zvážiť zlúčenie tejto skupiny produktov so skupinou produktov „nábytok“. Prvým krokom by malo byť zosúladenie obdobia platnosti súčasných kritérií pre posteľné matrace s obdobím platnosti kritérií pre nábytok, t. j. do 28. júla 2022.
                  
               
                     (8)
                  
                  
                     Pokiaľ ide o absorpčné hygienické výrobky, na zabezpečenie stability pre trh a pre súčasných a potenciálnych budúcich držiteľov licencií, ktorá môže viesť k ďalšiemu využívaniu značky zo strany priemyslu, by sa mali súčasné kritériá environmentálnej značky EÚ pre absorpčné hygienické výrobky predĺžiť do 31. decembra 2022.
                  
               
                     (9)
                  
                  
                     Kritériá environmentálnej značky EÚ pre zmývateľné kozmetické výrobky by sa mali predĺžiť do 31. decembra 2021, aby bolo možné uzavrieť ich revíziu.
                  
               
                     (10)
                  
                  
                     Obdobie platnosti uvedených kritérií a požiadaviek na posudzovanie a overovanie je preto vhodné predĺžiť.
                  
               
                     (11)
                  
                  
                     Rozhodnutia 2012/481/EÚ, 2014/391/EÚ, 2014/763/EÚ a 2014/893/EÚ by sa preto mali zodpovedajúcim spôsobom zmeniť.
                  
               
                     (12)
                  
                  
                     Opatrenia stanovené v tomto rozhodnutí sú v súlade so stanoviskom výboru zriadeného na základe článku 16 nariadenia (ES) č. 66/2010,
                  
               PRIJALA TOTO ROZHODNUTIE:
         
            Článok 1
            Článok 4 rozhodnutia 2012/481/EÚ sa nahrádza takto:
            
               
                  „Článok 4
                  Ekologické kritériá pre skupinu produktov „potlačený papier“, ako aj súvisiace požiadavky na posudzovanie a overovanie platia do 31. decembra 2020.“.
               
            
         
         
            Článok 2
            Článok 4 rozhodnutia 2014/391/EÚ sa nahrádza takto:
            
               
                  „Článok 4
                  Ekologické kritériá pre skupinu produktov „posteľné matrace“, ako aj súvisiace požiadavky na posudzovanie a overovanie platia do 28. júla 2022.“.
               
            
         
         
            Článok 3
            Článok 4 rozhodnutia 2014/763/EÚ sa nahrádza takto:
            
               
                  „Článok 4
                  Ekologické kritériá pre skupinu produktov „absorpčné hygienické výrobky“, ako aj súvisiace požiadavky na posudzovanie a overovanie platia do 31. decembra 2022.“.
               
            
         
         
            Článok 4
            Článok 4 rozhodnutia 2014/893/EÚ sa nahrádza takto:
            
               
                  „Článok 4
                  Ekologické kritériá pre skupinu produktov „zmývateľné kozmetické výrobky“, ako aj súvisiace požiadavky na posudzovanie a overovanie platia do 31. decembra 2021.“.
               
            
         
         
            Článok 5
            Toto rozhodnutie je určené členským štátom.
         
         
            V Bruseli 19. októbra 2018
            
               
                  Za Komisiu
               
               Karmenu VELLA
               
                  člen Komisie
               
            
         
         
            (1)  Ú. v. EÚ L 27, 30.1.2010, s. 1.
         
            (2)  Rozhodnutie Komisie 2012/481/EÚ zo 16. augusta 2012, ktorým sa ustanovujú ekologické kritériá na udeľovanie environmentálnej značky EÚ pre potlačený papier (Ú. v. EÚ L 223, 21.8.2012, s. 55).
         
            (3)  Rozhodnutie Komisie 2014/391/EÚ z 23. júna 2014, ktorým sa ustanovujú ekologické kritériá na udeľovanie environmentálnej značky EÚ posteľným matracom (Ú. v. EÚ L 184, 25.6.2014, s. 18).
         
            (4)  Rozhodnutie Komisie 2014/763/EÚ z 24. októbra 2014, ktorým sa stanovujú ekologické kritériá udeľovania environmentálnej značky EÚ absorpčným hygienickým výrobkom (Ú. v. EÚ L 320, 6.11.2014, s. 46).
         
            (5)  Rozhodnutie Komisie 2014/893/EÚ z 9. decembra 2014, ktorým sa stanovujú ekologické kritériá udeľovania environmentálnej značky EÚ zmývateľným kozmetickým výrobkom (Ú. v. EÚ L 354, 11.12.2014, s. 47).
         
            (6)  Správa Komisie Európskemu parlamentu a Rade o revízii vykonávania nariadenia Európskeho parlamentu a Rady (ES) č. 1221/2009 z 25. novembra 2009 o dobrovoľnej účasti organizácií v schéme Spoločenstva pre environmentálne manažérstvo a audit (EMAS) a nariadenia Európskeho parlamentu a Rady (ES) č. 66/2010 z 25. novembra 2009 o environmentálnej značke EÚ [COM(2017) 355 final].